《挽綦内翰 其一》
宋代·李正民

扈跸来江表，同时掌掖垣。鲸波连画鹢，鹿野对清樽。

涉世行藏异，论交道义敦。遽成生死隔，回首泪潺湲。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。